
Eiropas Parlaments,
–	ņemot vērā Komisijas priekšlikumu Eiropas Parlamentam un Padomei (COM(2025)0680 – C10‑0103/2025),
–	ņemot vērā Eiropas Parlamenta un Padomes 2021. gada 28. aprīļa Regulu (ES) 2021/691 par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013[footnoteRef:1] (“EGF regula”), [1:  	OV L 153, 3.5.2021., 48. lpp., ELI: http://data.europa.eu/eli/reg/2021/691/oj.] 

–	ņemot vērā Padomes 2020. gada 17. decembra Regulu (ES, Euratom) 2020/2093, ar ko nosaka daudzgadu finanšu shēmu 2021.–2027. gadam[footnoteRef:2], kurā izdarīti grozījumi ar Regulu (ES, Euratom) 2024/765[footnoteRef:3], un jo īpaši tās 8. pantu, [2:  	OV L 433 I, 22.12.2020., 11. lpp., ELI: http://data.europa.eu/eli/reg/2020/2093/oj.]  [3:  	OV L, 2024/765, 29.2.2024., ELI: https://eur-lex.europa.eu/eli/reg/2024/765/oj.] 

–	ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai[footnoteRef:4], un jo īpaši tā 9. punktu, [4:  	OV L 433 I, 22.12.2020., 28. lpp., ELI: http://data.europa.eu/eli/agree_interinstit/2020/1222/oj.] 

–	ņemot vērā Budžeta komitejas ziņojumu (A10-0115/2025), 
A.	tā kā Savienība ir izveidojusi likumdošanas un budžeta instrumentus, ar ko sniegt papildu atbalstu darba ņēmējiem, kurus nelabvēlīgi ietekmējusi globalizācija un tehnoloģiskas un vidiskas pārmaiņas, piemēram, pārmaiņas pasaules tirdzniecības modeļos, tirdzniecības strīdi, nozīmīgas pārmaiņas Savienības tirdzniecības attiecībās vai iekšējā tirgus struktūrā un finanšu un ekonomikas krīzes, kā arī pārkārtošanās uz mazoglekļa ekonomiku vai arī digitalizācijas vai automatizācijas sekas;
B.	tā kā Savienības palīdzība darbu zaudējušiem darba ņēmējiem galvenokārt jāmērķē uz aktīviem darba tirgus politikas pasākumiem un individualizētiem pakalpojumiem, kuru mērķis ir atbalsta saņēmējus strauji reintegrēt pienācīgā un ilgtspējīgā nodarbinātībā, vienlaikus sagatavojot viņus zaļākai un digitālākai Eiropas ekonomikai un pienācīgi ņemot vērā 2020. gada 16. decembra Iestāžu nolīgumu saistībā ar lēmumu pieņemšanu par Eiropas Globalizācijas pielāgošanās fonda (EGF) izmantošanu darbu zaudējušiem darba ņēmējiem;
C.	tā kā Savienība EGF darbības jomu pirmo reizi paplašināja, lai sniegtu finansiālu atbalstu jebkāda liela pārstrukturēšanas pasākuma gadījumā, un tas attiecas arī uz Covid-19 krīzes ekonomiskajām sekām;
D.	tā kā līdz ar jaunās EGF regulas pieņemšanu 2021. gadā EGF tvērumu paplašināja vēl vairāk, aptverot lielus pārstrukturēšanas pasākumus, kas notikuši pārkārtošanās uz mazoglekļa ekonomiku dēļ vai digitalizācijas vai automatizācijas rezultātā, un vienlaikus arī samazināja EGF aktivēšanas robežvērtību, proti, no 500 uz 200 atlaistiem darba ņēmējiem;
E.	tā kā DFS pārskatīšanā EGF maksimālā gada summa tiek samazināta no 186 miljoniem EUR līdz 30 miljoniem EUR (2018. gada cenās), kā noteikts 8. pantā Padomes Regulai (ES, Euratom) 2020/2093, kas grozīta ar Regulu (ES, Euratom) 2024/765; tā kā visām iestādēm ir jānodrošina, ka, neraugoties uz šiem samazinājumiem, no darba atlaistie darba ņēmēji var paļauties uz Savienības solidaritāti EGF atbalsta veidā,
F.	tā kā EGF regulas 11. panta 1. punktā ir noteikts, ka pēc Komisijas iniciatīvas tehniskajai palīdzībai var izmantot līdz 0,5 % no šīs maksimālās summas;
G.	tā kā tehniskā palīdzība var ietvert tehniskos un administratīvos izdevumus, kas vajadzīgi EGF īstenošanai, piemēram, sagatavošanās, pārraudzības, kontroles, revīzijas un novērtēšanas, kā arī datu vākšanas darbībām, tostarp attiecībā uz korporatīvajām informācijas tehnoloģiju sistēmām, komunikācijas darbībām un tām darbībām, kas uzlabo EGF kā fonda atpazīstamību vai atpazīstamību attiecībā uz konkrētiem projektiem, kā arī citiem tehniskās palīdzības pasākumiem;
H.	tā kā ierosinātā summa — 170 000 EUR — atbilst aptuveni 0,49 % no maksimālā gada budžeta, kas EGF pieejams 2025. gadā,
1.	piekrīt 170 000 EUR izmantošanai un Komisijas ierosināto pasākumu finansēšanai tehniskās palīdzības veidā saskaņā ar EGF regulas 11. panta 1. un 4. punktu, kā arī 12. panta 2., 3. un 4. punktu;
2.	atzinīgi vērtē darba turpināšanu nolūkā standartizēt EGF pieteikumu un pārvaldības procedūras, izmantojot elektronisku datu apmaiņas sistēmu (dalītas līdzekļu pārvaldības kopējā sistēma (SFC)), kas ļauj vienkāršot un paātrināt pieteikumu apstrādi un labāk sagatavot ziņojumus;
3.	ņem vērā, ka Komisija izmantos administratīvajam atbalstam pieejamo budžetu, lai nolūkā veicināt tīklu veidošanu starp dalībvalstīm rīkotu EGF kontaktpersonu ekspertu grupas (divi locekļi no katras dalībvalsts) sanāksmes un vienu semināru ar EGF īstenošanas struktūru un sociālo partneru līdzdalību; prasa Komisijai arī turpmāk sistemātiski aicināt Parlamentu uz šādām sanāksmēm un semināriem saskaņā ar attiecīgajiem noteikumiem Pamatnolīgumā par Parlamenta un Komisijas attiecībām;
4.	aicina Komisiju pielāgot Covid-19 pandēmijas laikā izstrādāto paraugpraksi, jo īpaši pasākumus, kas var palīdzēt paātrināt iekļaujošu zaļo un digitālo pārkārtošanos un atbalstīt Savienības galvenās prioritātes, piemēram, dzimumu līdztiesību;
5.	uzsver, ka vēl vairāk jāstiprina vispārējā informētība par EGF un fonda atpazīstamība; norāda, ka šādu mērķi varētu tuvināt, ja informāciju par EGF sniegtu dažādās Komisijas publikācijās un audiovizuālajos materiālos, kā paredzēts EGF regulas 11. panta 1. punktā; šajā ziņā atzinīgi vērtē atsevišķas EGF tīmekļvietnes uzturēšanu un aicina Komisiju to regulāri atjaunināt un izvērst, lai plaša sabiedrība vieglāk atpazītu EGF demonstrēto Eiropas solidaritāti un uzlabotu Savienības rīcības pārredzamību;
6.	atgādina pieteikumu iesniedzējām dalībvalstīm, ka tām ir svarīgs uzdevums plaši informēt atbalsta saņēmējus, vietējās un reģionālās iestādes, sociālos partnerus, medijus un sabiedrību kopumā par EGF finansētajām darbībām, kā tas izklāstīts EGF regulas 12. pantā; aicina Komisiju sistemātiski pārbaudīt dalībvalstu atbilstību EGF regulai, jo īpaši tās 12. panta 1. punktam;
7.	apstiprina šai rezolūcijai pievienoto lēmumu;
8.	uzdod priekšsēdētājai parakstīt šo lēmumu kopā ar Padomes priekšsēdētāju un nodrošināt tā publicēšanu Eiropas Savienības Oficiālajā Vēstnesī;
9.	uzdod priekšsēdētājai šo rezolūciju, kā arī tās pielikumu nosūtīt Padomei un Komisijai.

